text: Saturn
  
  publiceret: 2011-12-31 06:08:22+01:00
  Saturn, romersk gud for udsæd og høst, af romerne identificeret som grækernes Kronos.
  Saturn, hvis navn findes i både etruskiske og sabinske indskrifter, havde et tempel på Forum Romanum, hvor kultbilledet viste ham med tilhyllet hoved og en segl i hånden; statuen var sædvanligvis bundet med reb om benene.
  Det er uklart, hvor meget af ikonografien og kulten der var overtaget fra den græske Kronos. I romersk litteratur er Saturn herskeren i den lykkelige fortid (guldalder), hvor menneskene levede i pagt med naturen, og uretten endnu ikke fandtes.
  Se også verdensaldermyten.